'The Bachelorette': Qiniso groet twee mans | Maroela Media
Qiniso van Damme (Foto: M-Net)
Qiniso het vandeesweek twee mans, Peter Roos en Aviwe Mahlakatha, albei huis toe gestuur sonder 'n roos, wat slegs ses deelnemers agterlaat vir die stryd om Qiniso se hart.
Verlede week was kykers op die punte van hul stoele vasgenael toe Qiniso vir Peter en Vuyani na 'n private roosseremonie genooi het waar sy een van hulle sou groet.
Nadat sy in vandeesweek se episode met albei individueel gepraat het, het sy besluit om vir Vuyani 'n roos te gee, en sodoende vir Peter huis toe te stuur. Dit het gevolg na Vuyani en ander deelnemers haar gewaarsku het dat Peter nie opreg is nie.
"Ek was vol selfvertroue toe ek ingegaan het om met haar te praat, want ek het sterk gevoel oor ons konneksie," sê Peter.
Peter en Qiniso was vir 'n tyd lank saam op laerskool en deur die loop van die seisoen het Peter baie na dié feit verwys as 'n rede hoekom hul verbintenis so sterk is. Qiniso wou egter meer hê en wou nie in die verlede leef nie.
Qiniso kies tussen Peter en Vuyani (Foto: M-Net)
"Ek het die afgelope paar dae regtig die bal in jou hande probeer plaas en jou probeer wys dat ek nie wil hê ons moet meer oor die verlede praat nie," het Qiniso gesê.
"Dit voel nie asof jy genoeg moeite gedoen het om my nóú te leer ken nie. Ek weet nie hoeveel keer ek moet skimp of hoeveel balle ek in jou hande moet gooi voordat jy op die hede begin fokus eerder as op die verlede nie."
Peter het gesê hy voel nie dat dit 'n regverdige, of die regte, besluit is nie, maar dat die lewe self ook nie regverdig is nie.
"Dis vir my sleg dat ek huis toe gestuur is omdat ander mense sleg van my gepraat het. Maar dis haar besluit; as sy eerder by so 'n tipe mens wil wees, kan sy," sê hy.
Qiniso groet Aviwe (Foto: M-Net)
By die volgende roosseremonie het Qiniso ook vir Aviwe gegroet, nadat hy reeds 'n paar keer vir haar gesê het hy is besig om op haar verlief te raak.
"Sy het 'n wonderlike groep mans. Daar is seker iets binne ons almal waarvan sy hou. So dit is letterlik net 'n geval dat ek teen beter mans verloor het," het Aviwe gesê.